Boek: Die Swart Kat slaan vir oulaas toe | Maroela Media
Soos 'n skaduwee bly die Swart Kat op die spoor van misdadigers in Suid-Afrika. Die woord "genade" bestaan nie in sy woordeskat nie. Hy is vinniger as die pik van 'n mamba, geruisloser as 'n arend, so sterk soos 'n bees en so onverskrokke soos 'n ratel.
In hierdie reeks avonture trek die Swart Kat vir 'n laaste keer berugte kriminele plat: hy meet kragte teen 'n sterkman wat juwele steel, trap 'n sluwe fietsdiefstalsindikaat vas en ontmasker 'n spul skurke wat geldnote vervals. Dié keer sal almal uiteindelik weet die Swart Kat het toegeslaan!
Die Swart Kat slaan staal en verdere avonture is die jongste en ook die heel laaste boek in die Swart Kat-reeks. Dit is deur Chris Sasner geskryf met illustrasies deur Willem Samuel. Die boek het pas by Protea Boekhuis verskyn.
Sasner is die skuilnaam van Gert Basson. Basson is 'n skrywer, joernalis en uitgewer en is sedert 2003 saam met sy vrou, Cillah, op Swellendam woonagtig. As joernalis was hy verbonde aan die tydskrifte Avontuur/Die Lewe, Nonquai/Servamus, assistent-redakteur van Die Suidwester en redakteur van die jeugtydskrif Patrys. As uitgewer was hy hoof van belletrie van Voortrekkerpers/Perskor, bestuurder van Perskorboekklubs, bestuurder-uitgewer van Juventus, Femina en Folio en hoofuitgewer by JP van der Walt tot en met sy uittrede in 1998. Hy doen ook vryskutwerk vir koerante en skryf kortverhale onder sy eie naam asook onder skuilname vir verskeie tydskrifte.
Samuel is 'n Suid-Afrikaanse strokiesprentkunstenaar. Hy was kunsdirekteur by die strokiesprent- en animasie-ateljee Strika Entertainment in Kaapstad, wat die gewilde Supa Strikas-televisiereekse en -strokiesprente geskep het. Sy werk is verder op die internet te sien en het al in verskeie publikasies verskyn, onder meer Laugh it Off en Bitterkomix.